Ndá nixje̱he̱ chꞌin Jesús ti sin judío kuitekaon ti jehe chꞌan,
ndáchro chꞌan:
―Ti tsi̱to̱éhyara ti nkehe kjuákohára ndá chaxín tsꞌónara chojni kuénta̱na
la ko tsjatso̱anra ti nkehe chaxín ndoá,
la ti nkehe chaxín ndoá mé tsjinki̱tsa kixin ti Jínahña la í tsꞌe̱tue̱nhña ti jahara.
*Ndá kjuáte̱he ti sin judío,
ndáchro:
―Jeheni mé kꞌuaxrjeníxini Abraham,
la kohya nkexro kꞌue̱tue̱hen ti jeheni.
¿Nkekuènté ndáchrua kixin tso̱kohya nkexro tsꞌe̱tue̱hen ti jeheni?
Ndá ndáchro chꞌin Jesús:
―Ijnko nkehe chaxín tso̱tjo̱nkara kixin ti nkexro tjasin ijie̱ mé xrokjuahya tsíto̱he sin iji̱é sin kixin ti ijie̱ mé tꞌe̱tue̱hen ti jehe sin.
Ijnko chojni kꞌuíná sichꞌexín ixra̱,
la nkochríxínhña tsjakꞌe ti ndo̱e ti nkexro kꞌuèna.
A̱ndá ti xje̱en ti nkexro la mé nkochríxín tsito̱he ntiha.
La ti Xje̱en Díos tso̱tjáhara kjuachaxin ndá chaxín tsochontara ti kjuachaxin,
la í tsochontahyara ijie̱.
Ó nona kixin jahara tsíkꞌaxrjeníxinra Abraham,
kjánchó tjinkáonra chrókꞌoñára ti janhan kixin titekákonhñara ti nkehe tjéxrja̱nka.
Janhan xrja̱nká ti nkehe kjuako Tꞌaná.
A̱ndá jahara tjejonchexiteyára ti nkehe kuihínra chrónka itꞌára.
A̱ndá jehe sin kjuáte̱he sin ndáchro sin:
―Itꞌéni mé Abraham.
A̱ndá ndáchro chꞌin Jesús:
―Ti jahara chrókóchaxín xje̱en Abraham,
la chrókjuáko̱xinra éxi kjua̱ko̱xi̱n chꞌan.
Janhan tjéxrja̱nka ti itan chaxín kui̱ha̱n chrónka Díos,
la kjónté tjinkáonra chrókꞌoñára ti janhan.
A̱ndá Abraham la xi̱kahña kjuíchꞌe.
A̱ndá jahara la tjinkáonra si̱chꞌera éxi kjuíchꞌe ti itꞌára.
Ndá kjuáte̱he sin ndáchro sin:
―Jeheni la jehya kꞌónamáni.
Náhí.
Chóntani nkoko̱a Itꞌéni,
mé Díos tíha.
Ndá ndáchro chꞌin Jesús:
―Ti chrókóchaxín Díos Itꞌára la chrótjue̱héra ti janhan,
kixin janhan kja̱xin kꞌuaxrjeníxian Díos la kꞌuinkaxian ti itjen chꞌan.
Jehya jehí kꞌuinka.
Náhí.
Díos mé ichrꞌána kꞌuinka.
¿Nkekuènté kixin tiénxinhñara ti nkehe tjo̱nka̱ra?
¿Nkekuènté tjinkákonhñara chrókuihínra ti nkehe xrja̱nká?
Jahara mé xje̱en ti Jínahña,
la tjinkáonra si̱nchexiteyára ti nkehe tjinkaon.
Ti Jínahña mé ndesi xránkíxixín la kjuaya la kꞌuénixjahya nkehe jína la ko xráxín chꞌia kixin xi̱kaha tja̱ko̱xi̱n nkexrín tjenka̱yáxin.
Ti Jínahña mé ijnko nkexro imá chꞌia la ko itꞌé kaín ti kjuachꞌia.
A̱ndá janhan tjétjo̱nka̱ra nkehe chaxín ndoá,
ndá titekákonhñara.
¿Á nkojinra nohara nke ijie̱ kjuásian janhan ní?
Kixin janhan la jehó nkehe chaxín ndoá ndáxrja̱n,
¿ndá nkekuènté titekákonhñara?
Ti sin tinkáchónki Díos mé tjinkaon sin chrókuihin sin itén Díos.
A̱ndá jahara la titekákonhñara Díos,
méxra̱ tjinkákonhñara chrókuihínra itén chꞌan ―ichro chꞌin Jesús.
A̱ndá ti sin judío ndáche sin ti chꞌin Jesús:
―Chaxín ndoá ndáchroni kixin jaha mé ijnko chojni samaritano la ko chonta ijnko ncha̱kuén jínahña.
Ndá kjuáte̱he chꞌin Jesús,
ndáchro:
―Janhan la chontahya ninkehó ncha̱kuén jínahña.
Ti ixra̱ itꞌa̱ la tjikosayáxian Tꞌaná.
A̱ndá jahara mé chontehyara kjuasàya ti janhan.
Janhan la tjéyáhya kjuasàya kuénta̱na ó,
kjánchó itjen ijnko nkexro tjinkaon chrókjuikosáyehe chojni ti janhan,
a̱ndá ti nkexro a mé tsjanchia ijie̱.
Ijnko nkehe chaxín tjétjo̱nka̱ra kixin ti nkojín nkexro tsítekaon ti nkehe tjàkua la tsꞌenhña sin.
Ndá kjuáte̱he ti sin judío ndáchro:
―Ijie ó noheni kixin chaxín chonta ijnko ncha̱kuén jínahña kixin Abraham la ko kaín ti sin kꞌuéchronka itén Díos ósé la ikꞌuén sin.
A̱ndá jaha ndáchrua kixin ti tsitekaoni ti nkehe tjàkua,
la í tsꞌenhñani.
¿Xá imá tjetoan jaha ke ti itꞌéni Abraham ní?
Jehe chꞌan la ikꞌuén chꞌan la ko kja̱xin ikꞌuén kaín ti sin kꞌuéchronka itén Díos ósé.
¿Xá nkexro ti jaha kixin xi̱kaha ichrua?
―ichro ti sin judío.
Ndá kjuáte̱he chꞌin Jesús,
ndáchro:
―Ti chrókjuikosáya̱ha̱ a̱sená ó la mé ninkehó sínkíhya tíha.
A̱ndá Tꞌaná mé tjikosayéhe chꞌan ti janhan,
la jahara ndáchrora kixin jehe chꞌan mé Díos kuèntára,
kjánchó jahara chonhñara chꞌan.
A̱ndá janhan la choxián chꞌan.
Ti chróndáxrja̱n kixin chónhña chꞌan ndá chrókóyòna éxi jahara,
chrókjui̱chꞌia.
Kjánchó janhan la choxián Tꞌaná la ko nta̱xiteyá ti nkehe tꞌe̱to̱an chꞌan.
Abraham,
ti nkexro tsíkꞌaxrjeníxinra,
la imá chrókóchéhe̱ chꞌan kixin chrókꞌuikon chꞌan ti ña̱o chrókꞌuinka janhan.
Ndá ti ó kꞌuíkon chꞌan la imá kóchéhe̱ chꞌan.
A̱ndá ti sin judío ndáche sin ti chꞌin Jesús:
―Jaha la na̱xa̱ chontahya cincuenta nánó,
¿ndá nkekuènté ndáchrua kixin ó kꞌuikuan ti chꞌin Abraham?
Ndá kjuáte̱he chꞌin Jesús,
ndáchro:
―Ijnko nkehe chaxín tso̱tjo̱nkara kixin ti na̱xa̱ kohya chꞌin Abraham mé xráxín itjén janhan.
Ndá kónínkaon sin la kuákja sin ixro̱ chróchjéhe sin ti chꞌin Jesús,
kjánchó kjuákꞌemá chꞌan la kꞌuaxrjexín chꞌan ti ni̱nko ntiha,
la kꞌuatsínka chꞌan nko̱siñe ti tjejó sin la sákjuí chꞌan.